Document ID: 31999R1110

31999R1110
L 135/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1110/1999 НА СЪВЕТА
от 10 май 1999 година
относно предоставяне на безмитен режим за определени фармацевтични активни субстанции с международни непатентни наименования (INN) на Световната здравна организация и за определени продукти, които се използват за производството на крайни фармацевтични продукти
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 113 от него,
като взе предвид предложението на Комисията,
(1)
като има предвид, че в хода на разговорите от Уругвайския кръг Общността и някои страни обсъдиха освобождаването от мита на фармацевтичните продукти;
(2)
като има предвид, че участниците в тези дискусии заключиха, че в допълнение към продуктите, които попадат в Хармонизираната система (ХС), глава 30 и ХС, позиции 2936, 2937, 2939 и 2941, следва да се разреши освобождаване от мита за определени фармацевтични активни субстанции с международни непатентни наименования (INN) на Световната здравна организация, както и за определени соли, естери и хидрати на тези продукти, а така също и за определени продукти, които се използват за получаване и производство на крайни фармацевтични продукти;
(3)
като има предвид, че резултатите от дискусиите, така както са изложени в Протокола за дискусиите, са включени в тарифните разписания на участниците, приложени към Протокола от Маракеш за ГАТТ 1994 г.;
(4)
като има предвид, че те освен това заключиха, че представители на членове на Световната търговска организация (СТО), които са страни в Протокола за дискусии, се срещат под егидата на Съвета за търговия и стоки на СТО обикновено поне веднъж на три години, за да направят преглед на включените продукти и включат, с консенсус, допълнителни фармацевтични продукти, които да бъдат изключени от тарифите;
(5)
като има предвид, че вторият такъв преглед завърши със заключението, че за допълнителни INN, както и за продукти, които се използват за получаване и производство на крайни фармацевтични продукти, следва да се разреши освобождаване от мита и се разшири списъкът с определени префикси и суфикси за соли и естери на INN,
ПРИЕ НАСТОЯЩИЯ РЕГЛАМЕНТ:
Член 1
Считано от 1 юли 1999 г., Общността предоставя освобождаване от мита за INN, посочени в приложение I, както и за солите, естерите и хидратите на тези продукти.
Член 2
Считано от 1 юли 1999 г., Общността предоставя освобождаване от мита за продуктите, които се използват за получаване и производство на крайни фармацевтични продукти, посочени в приложение II.
Член 3
Считано от 1 юли 1999 г., определените префикси и суфикси на INN, които отговарят на условията за освобождаване от мита, включват и тези, които са посочени в приложение III.
Член 4
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 май 1999 година.

Labels: 13
0
3